<classify> WAZIRI wa Madini, Dotto Biteko ametoa siku saba kwa Mgodi wa Acacia North Mara uliopo Nyamongo wilayani hapa, kufanya uhakiki sahihi kwa siku saba na ifikapo Machi 30, mwaka huu, wawe wameshalipa fidia kwa wananchi wanaodai.Pia, Biteko ametaka warekebishe miundombinu ya maji machafu, vinginevyo ataufunga mgodi huo. Wananchi 203 wa vijiji vinne wanaozunguka Mgodi wa Acacia North Mara, waliofanyiwa tathmini ya mali zao zikiwemo nyumba, ardhi na mazao, wametoa kilio chao kwa waziri huyo.Wanadai waliandikiwa na mgodi hundi zenye viwango vidogo vya Sh 41,159 za fidia za mali zao. Wanadai wengi wao wamegoma kuchukua hundi hizo. Biteko alitoa agizo hilo wakati akizungumza katika mkutano wa hadhara katika Shule ya Sekondari Nyamongo akiongozana na Mkuu wa Mkoa wa Mara, Adam Malima, Mkuu wa Wilaya ya Tarime, Charles Kabeho, Kaimu Ofisa Madini Mkoa, Nyaisara Mgaya, Kamati ya Ulinzi na Usalama ya Wilaya na Mkoa na mamia ya wananchi wa vijiji vinne zinavyozunguka mgodi huo vya Nyakunguru, Nyabichune, Mjini Kati na Nyangoto.Wananchi hao walidai kuandikiwa hundi zenye viwango vidogo vya fidia za mali zao mbali na kufanyiwa tathimini na mgodi huo tangu mwaka 2014 hadi sasa bila malipo. Baadhi ya wananchi walioandikiwa fidia viwango vya chini ni Neema Daudi wa Kitongoji cha Masinki, aliyekuwa na nyumba mbili na ardhi ya shamba aliyeandikiwa hundi ya Sh 41,159, na Dickson Ryoba wa Kijiji cha Nyabichune aliyedai kuandikiwa hundi ya Sh 41,449.Wengi wamepinga viwango hivyo na kugoma kuchukua hundi hizo. Aidha, wananchi hao wamelalamika kuhusu maji yenye kemikali za sumu yanayotiririka kutoka mabwawa ya mgodi huo na kusambaa kuingia katika makazi ya watu na mito ukiwemo mto Tigite na mingine inayotumiwa na binadamu na wanyama, hali inayohatarisha maisha ya viumbe hai wanaoishi jirani na mgodi huo.Baada ya kuwasikiliza, Biteko aliagiza uongozi wa mgodi huo kuwalipa fidia za mali zao wananchi waliokwishafanyiwa tathimini tangu mwaka 2014, na wafanye uhakiki na viwango sahihi vya kuwalipa wananchi hao.Ninawapa siku saba kuanzia leo kufanya uhakiki na ifikapo Machi 30, mwaka huu muwe mmeshawalipa fidia wananchi hawa wanaodai fidia za mali zao ili kuondoa malalamiko.Pia mhakikishe mnakarabati mabwawa yenu hayo ya maji machafu yenye kemikali yanayotililisha maji yenye sumu kuingia kwenye mito na makazi wa wananchi na kuleta madhara, aliagiza Biteko. Alisema endapo watashindwa kutekeleza maagizo hayo ya kuwalipa wananchi fidia za mali zao na kukarabati mabwawa ya maji machafu, atarudi kuufunga mgodi huo.  <topic>: kitaifa 